b"\n_START_ARTICLE_\nSanta Maria de Ga\xc3\xbcses\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Santa Maria de Ga\xc3\xbcses es troba empla\xc3\xa7ada a la part m\xc3\xa9s elevada del barri de l'Esgl\xc3\xa9sia. S'hi accedeix per una escalinata que, per la banda del campanar, condueix a la porta d'acc\xc3\xa9s i a un jard\xc3\xad actualment molt abandonat, situat davant la fa\xc3\xa7ana. \xc3\x89s un edifici d'una nau amb capelles laterals i coberta de teula a dues vessants. Actualment t\xc3\xa9 construccions afegides a la part posterior. La fa\xc3\xa7ana, de composici\xc3\xb3 senzilla, t\xc3\xa9 una gran porta d'acc\xc3\xa9s allindanada i, una mica m\xc3\xa9s amunt, una forn\xc3\xadcula buida. A la part superior hi ha dues finestres rectangulars i el r\xc3\xa0fec de coronament. El campanar, situat a la banda dreta de la fa\xc3\xa7ana, t\xc3\xa9 base quadrada i cos superior octogonal amb obertures d'arc ogival, algunes de les quals han estat tapiades. Es corona amb un cos m\xc3\xa9s petit d'estructura similar.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Ga\xc3\xbcses \xc3\xa9s esmentada ja el segle XIII. Tanmateix, l'edifici actual data del segle XVIII, com ho confirmen les dates observables a diferents punts de l'edifici: 1724 i 1756 a les llindes de les sagristies; 03/03/1759 en un carreu de l'angle de la fa\xc3\xa7ana; 04/10/1760 a la llinda de la porta d'acc\xc3\xa9s; 06/05/1761 a la forn\xc3\xadcula; 1760 i 1776 en el campanar._NEWLINE_En l'actualitat el temple continua en \xc3\xbas, tot i que el seu estat faria convenient una restauraci\xc3\xb3 (jard\xc3\xad, pintura de l'interior)."